Talvikuukausina alueella kävi noin 2000 ihmistä kuukaudessa, mutta kevään tullen määrät ovat kaksinkertaistuneet.

–Toukokuussa retkeilijöitä oli jo yli 4000, kertoo alueen ylläpidosta vastaava asiantuntija Petri Mäkelä Ekokumppaneilta.

Kintulammin ruuhkaisimmat hetket keskittyvät läpi vuoden viikonloppuihin ja vilkkainta vuodenaikaa ovat syksyn kuukaudet.

Kävijämäärien kasvun aiheuttama paine näkyy etenkin alueen lukuisilla taukopaikoilla, joissa tulen ääreen pääsyä on paikoin pitänyt jopa jonottaa. Reiteillä sen sijaan tilaa riittää ja ruuhkaisimpinakin päivinä metsässä ja vaelluspoluilla saa kulkea melko rauhassa.

– Reittien ja taukopaikkojen lisäämisen tarve näyttää ilmeiseltä niin Kintulammilla kuin muuallakin kaupunkiseudun lähialueilla, jolloin kävijäpainetta pystyttäisiin jakamaan tehokkaammin kasvukeskuksen ympärille, Petri Mäkelä sanoo.

Kintulammin retkeily- ja luonnonsuojelualueen kävijämäärien ja retkeilyn yleisenkin kasvun syyksi on arveltu luontobuumia, joka on jatkunut jo lähes kymmenen vuoden ajan. Kintulammin ansioksi voidaan laskea myös korkeatasoinen huolto, uniikit ja selkeät opasteet ja rakenteet, jotka houkuttelevat alueelle kävijöitä joka puolelta maailmaa.

– Olemme pystyneet puuttumaan joihinkin merkittävimpiin haasteisiin kaupungin liikuntapalveluiden nopean reagoimisen turvin. Esimerkiksi alueen parkkipaikat todettiin heti alkuun liian pieniksi ,ja saimme hoidettua parkkien laajennukset nopealla aikataululla maaliskuussa 2019. Syksyllä parkkeihin rakennetaan vielä kuivakäymälät, Mäkelä jatkaa.

Fakta:

Kintulammin retkeily- ja luonnonsuojelualue

omistaja Tampereen kaupunki

Rakennettiin 2017 - 2018. Avajaisia vietettiin lauantaina 5.5.2018

608,5 ha luonnonsuojelualuetta

Vanhin rauhoitettu Vattulan luonnonsuojelualue on vuodelta 1959

15 km reittejä

300 metrin esteetön reitti Kirkkokiven tulipaikalle

5 tulipaikkaa

4 laavua tai katosta

Alueen rakensi ja hoitaa ja huoltaa Ekokumppanit Oy

nettisivut: https://kintulammi.fi/ suomi, englanti